Locatarii unui bloc dintr-un cartier de lângă București au trăit momente de panică, după ce s-au plâns că se simt rău. Pompierii au explicat că aceștia ar fi fost intoxicați cu monoxid de carbon, motiv pentru care întreg blocul a fost evacuat.
"Pompierii Inspectoratului pentru Situații de Urgență au fost solicitați să intervină ca urmare a sesizării unui miros înțepător. Din măsurile efectuate la fața locului de către echipaj s-au constatat depășiri ale valorilor normale pentru monoxidul de carbon. Cele mai mari depășiri ale valorilor s-au înregistrat la subsolul blocului, la camera tehnică. Gazele au fost oprite. Au fost solicitate și echipele de la gaze", a declarat Ana Covașniuc, purtător de cuvânt al ISU București-Ilfov.
Totul s-a întâmplat în jurul orelor prânzului, când mai mulți locatari au alertat autoritățile cu privire la faptul că se simt rău. Șase persoane au avut nevoie de îngrijiri medicale și au fost transportate la spital, scrie stirileprotv.ro.
Inspectoratul pentru Situații de Urgență a confirmat bănuiala că locatarii ar fi fost intoxicați cu monoxid de carbon, motiv pentru care a trimis în zonă mai multe echipe de salvare și echipe specializate în CBRN care au făcut măsurători.
În zonă au fost constatate emanații de monoxid de carbon, cea mai mare concentrație fiind în zona de subsol a clădirii, într-o cameră tehnică, unde ar fi mai multe centrale termice.